รัฐบาลไทย-ข่าวทำเนียบรัฐบาล-พม. เตรียมจัดกิจกรรมรณรงค์ยุติความรุนแรงต่อเด็กสตรีและบุคคลในครอบครัว  25 พ.ย. 60
วันอังคารที่ 21 พฤศจิกายน 2560
พม. เตรียมจัดกิจกรรมรณรงค์ยุติความรุนแรงต่อเด็กสตรีและบุคคลในครอบครัว  25 พ.ย. 60
รัฐมนตรีว่าการกระทรวงการพัฒนาสังคมและความมั่นคงของมนุษย์ นําคณะเข้าติดเข็มกลัดริบบิ้นสีขาวให้แก่นายกรัฐมนตรี เพื่อแสดงเจตจํานงในการร่วมรณรงค์ยุติความรุนแรงต่อเด็กสตรีและบุคคลในครอบครัว และรวมพลังในการแสดงออกถึงการยุติความรุนแรง
วันนี้ (21 พฤศจิกายน 2560) เวลา 08.30 น. ณ บริเวณโถงชั้น 1 ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี พลเรือเอก ณรงค์ พิพัฒนาศัย รองนายกรัฐมนตรี พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ พร้อมด้วย นายเลิศปัญญา บูรณบัณฑิต อธิบดีกรมกิจการสตรีและสถาบันครอบครัว (สค.) นําคณะผู้บริหาร เจ้าหน้าที่ ศิลปิน นักแสดง และหน่วยงานภาคี คณะแพทยศาสตร์ โรงพยาบาลรามาธิบดี และสํานักงานสร้างเสริมสุขภาพ (สสส.) มาพบ พลเอกประยุทธ์ จันทร์โอชา นายกรัฐมนตรี และคณะรัฐมนตรี เพื่อประชาสัมพันธ์กิจกรรมแสดงเจตจํานงในการร่วมรณรงค์ยุติความรุนแรงต่อเด็กสตรีและบุคคลในครอบครัว และได้ติดเข็มกลัดริบบิ้นขาว (White Ribbon) เพื่อแสดงออกถึงสัญลักษณ์ของการ ไม่ยอมรับ ไม่นิ่งเฉยไม่กระทําความรุนแรงต่อเด็ก สตรี และบุคคลในครอบครัว ซึ่งกําหนดจะจัดขึ้นในวันที่ 25 พฤศจิกายน 2560 ณ สวนสมเด็จพระนางเจ้าสิริกิติ์ เขตจตุจักร กทม.
สําหรับปัญหาความรุนแรงถือเป็นเรื่องที่ทุกคนในสังคมต้องร่วมมือกันแก้ไข กระทรวงการพัฒนาสังคมและความมั่นคงของมนุษย์ (พม.) ได้ร่วมกับภาคีเครือข่ายที่เกี่ยวข้อง สื่อมวลชน และทุกภาคส่วนของสังคม จัดกิจกรรมและเผยแพร่ประชาสัมพันธ์การรณรงค์ยุติความรุนแรงต่อเด็ก สตรี และบุคคลในครอบครัว ทั่วประเทศตลอดทั้งเดือน เพื่อให้สังคมได้ตระหนักถึงความสําคัญของปัญหาความรุนแรง และร่วมกันแสดงพลังเพื่อยุติความรุนแรงดังกล่าว โดยใช้ ริบบิ้นสีขาว (White Ribbon) ซึ่งเป็นสัญลักษณ์สากลในการเผยแพร่การจัดกิจกรรมอย่างต่อเนื่องทุกปี
ที่ผ่านมา ได้มีการเดินขบวนเชิญชวนประชาชนร่วมรณรงค์ยุติความรุนแรงฯ ไปยังพื้นที่สาธารณะต่าง ๆ แล้ว โดยวันที่ 14 พ.ย. 60 เดินขบวนรณรงค์บริเวณซอยละลายทรัพย์ ถนนสีลม วันที่ 16 พ.ย. 60 เดินขบวนรณรงค์ไปยังพื้นที่โดยรอบกระทรวง พม. และตลาดโบ๊เบ๊ทาวเวอร์ และวันที่ 18 พ.ย. 60 กระทรวง พม. ร่วมกับเจ้าหน้าที่ตํารวจจากสถานีตํารวจนครบาลบางซื่อ เดินรณรงค์ในพื้นที่ตลาดนัดสวนจตุจักร
ในปีนี้ พม. โดย กรมกิจการสตรีและสถาบันครอบครัว (สค.) ได้ร่วมมือกับหน่วยงานเครือข่ายทั้งภาครัฐ องค์กรพัฒนาเอกชน ภาคประชาชน และสื่อมวลชน กําหนดจัดงานรณรงค์จัดกิจกรรมรณรงค์ยุติความรุนแรงต่อเด็ก สตรี ละความรุนแรงในครอบครัว ตลอดเดือนพฤศจิกายนนี้ ทั้งในส่วนกลาง และส่วนภูมิภาค 76 จังหวัด สําหรับการจัดกิจกรรมรณรงค์ในส่วนกลาง จะมีขึ้นในวันที่ 25 พ.ย. 60 ณ สวนสมเด็จพระนางเจ้าสิริกิติ์ เขตจตุจักร กรุงเทพมหานคร โดยมีกลุ่มเป้าหมาย ประกอบด้วยครอบครัว จํานวน 200 ครอบครัว ผู้แทนหน่วยงานภาครัฐ เอกชน องค์กรพัฒนาเอกชน สื่อมวลชน และศิลปินดารา รวม 500 คน
พม. จึงขอเชิญชวนคนไทยทุกคนร่วมกิจกรรมรณรงค์ยุติความรุนแรงต่อเด็ก สตรี และบุคคลในครอบครัว ประจําปี พ.ศ. 2560 เพื่อร่วมรวมพลังในการแสดงออกถึงการยุติความรุนแรงฯ และส่งเสริมให้เกิดพลังทางสังคมให้เกิดแนวทาง สร้างครอบครัวไร้รุนแรง ด้วยสื่อสารที่สร้างสรรค์ กับแนวคิดดีๆ หยุด! คําร้าย ...ทําลายครอบครัว
โอกาสนี้ นายกรัฐมนตรี ได้กล่าวถึงการยุติความรุนแรงต่อเด็ก สตรี ว่าต้องเริ่มต้นจากสถาบันครอบครัว พร้อมเขียนข้อความเพื่อรณรงค์ว่า “สังคมไทยและความรุนแรง มีสติ รักคนอื่นมากกว่ารักตัวเอง สังคมจะปลอดภัยทั้งผู้หญิงและเด็ก ครอบครัวต้องช่วยกันดูแล ด้วยรักและห่วงใยเสมอ”
....................................................................................
กลุ่มประชาสัมพันธ์และเผยแพร่ สํานักโฆษก